《见张运使郎中 其二》
宋代·周麟之

野鹤摩云万里心，一枝聊复寄高林。愁边举目江山异，客里登高岁月深。

长铗誓为知己用，短檠空伴读书吟。龙门不拒通家子，应许来听正始音。

作者简介：（1118—1164）泰州海陵人，一说江宁人，字茂振。高宗绍兴十五年进士。历官中书舍人、兵部侍郎，兼给事中。绍兴二十九年，充金国哀谢使，言辞详雅，金人为加礼。次年为同知枢密院事。金主背盟，复奉命出使，以主张俟金来南，尽锐奋击，必能成功，辞之。因被劾，责授秘书少监分司南京，筠州居住。有《海陵集》。